[pic] | COMISIA COMUNITĂŢILOR EUROPENE |

Bruxelles, 10.7.2008

COM(2008) 446 final

2008/0139 (AVC)

Propunere de

DECIZIE A CONSILIULUI

de încheiere a Acordului de parteneriat economic preliminar între Comunitatea Europeană şi statele membre ale acesteia, pe de o parte, şi Africa Centrală, pe de altă parte

(prezentată de Comisie)

EXPUNERE DE MOTIVE

Propunerea anexată constituie instrumentul juridic pentru încheierea unui acord de parteneriat economic (APE) preliminar între Comunitatea Europeană şi statele sale membre, pe de o parte, şi Africa Centrală[1], pe de altă parte:

propunere de decizie a Consiliului privind încheierea APE preliminar.

După cum s-a anunţat prin Comunicarea către Consiliu şi Parlamentul European din 23 octombrie 2007, şi având în vedere că nu era posibilă încheierea, înainte de finele lui 2007, a unui APE global cu întreaga regiune Africa Centrală[2], acest APE preliminar a fost negociat pentru a se evita perturbarea schimburilor comerciale între Africa Centrală, care este compusă, în prezent, din Camerun în cadrul APE preliminar, şi Comunitatea Europeană, până la finalizarea APE global cu întreaga regiune Africa Centrală. Ca urmare a parafării acestui APE preliminar la 17 decembrie 2007, Camerunul a fost adăugat pe lista ţărilor care beneficiază de regimul comercial APE instituit prin Regulamentul (CE) nr. 1528/2007 al Consiliului, adoptat la 20 decembrie 2007. Regulamentul menţionat prevede aplicarea în avans a regimului comercial al APE. Acest fapt a asigurat continuitatea relaţiilor comerciale pentru Camerun la 31 decembrie 2007, odată cu expirarea dispoziţiilor comerciale stabilite în anexa V la Acordul de la Cotonou şi a derogării acordate de Organizaţia Mondială a Comerţului (OMC) pentru dispoziţiile respective.

Deoarece se numără printre ţările cel mai puţin dezvoltate, toate celelalte ţări din Africa Centrală, cu excepţia Gabonului şi a Republicii Congo, beneficiază de iniţiativa „Totul în afară de arme” (EBA - Everything but arms), o iniţiativă demarată la 1 ianuarie 2008. Acest regim este, în mare, echivalentul regimului comercial de tranziţie de la Cotonou şi, prin urmare, nu perturbă schimburile comerciale ale acestor ţări cu Comunitatea Europeană. Gabon şi Republica Congo sunt supuse sistemului generalizat de preferinţe (SGP) standard începând de la 1 ianuarie 2008, însă li s-a oferit posibilitatea de a fi parte la APE preliminar. Până în prezent, aceste ţări au decis să nu facă acest pas.

APE preliminar conţine dispoziţii privind comerţul cu mărfuri, şi anume aspecte vamale şi măsurile netarifare, instrumentele de protecţie comercială, regimul vamal şi facilitarea comerţului, barierele tehnice în calea comerţului, măsurile sanitare şi fitosanitare şi administrarea fondului forestier şi comerţul cu produse forestiere. De asemenea, acesta conţine dispoziţii privind cooperarea pentru dezvoltare, care stabilesc domenii de acţiune prioritare pentru punerea în aplicare a APE preliminar. APE preliminar stabileşte un cadru pentru cooperarea pentru dezvoltare care vizează consolidarea capacităţilor şi a economiilor naţionale în Africa Centrală. De asemenea, APE preliminar aduce în atenţie intenţia Comisiei şi a statelor membre de a contribui la fondul de dezvoltare regională.

Negocierea unui APE global cu toate statele din Africa Centrală continuă, în conformitate cu directivele de negociere privind acordurile de parteneriat economic cu statele ACP adoptate de Consiliu la 12 iunie 2002. APE preliminar, parafat de Camerun, îşi propune să fie disponibil pentru această regiune în ansamblul său. Acesta va fi extins în funcţie de rezultatul negocierilor în vederea unui APE global obţinute în 2008. Prin urmare, acesta prevede continuarea negocierilor la nivel regional privind dreptul de stabilire, serviciile şi comerţul electronic, precum şi normele comerciale.

APE preliminar prevede aplicarea sa cu titlu provizoriu până la intrarea sa în vigoare.

Comisia a considerat că rezultatele negocierilor sunt satisfăcătoare şi conforme cu directivele de negociere ale Consiliului şi solicită Consiliului să încheie APE preliminar în numele Comunităţii.

Se va solicita avizul conform al Parlamentului European cu privire la încheierea APE preliminar.

Fiind în egală măsură părţi la APE preliminar, statele membre trebuie să-l ratifice în conformitate cu procedurile lor interne.

2008/0139 (AVC)

Propunere de

DECIZIE A CONSILIULUI

de încheiere a Acordului de parteneriat economic preliminar între Comunitatea Europeană şi statele membre ale acesteia, pe de o parte, şi Africa Centrală, pe de altă parte

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolele 133 şi 181 coroborate cu art. 300 alineatul (3) al doilea paragraf,

având în vedere propunerea Comisiei[3],

având în vedere avizul conform al Parlamentului European[4],

întrucât:

(1) La 12 iunie 2002, Consiliul a autorizat Comisia să deschidă negocieri pentru încheierea de acorduri de parteneriat economic cu ţările ACP.

(2) Aceste negocieri în vederea unui Acord de parteneriat economic preliminar (denumit în continuare „APE preliminar”) au fost finalizate şi APE preliminar între Comunitatea Europeană şi statele sale membre, pe de o parte, şi Africa Centrală, pe de altă parte, (compusă din Camerun), a fost parafat la 17 decembrie 2007.

(3) APE preliminar este aplicat cu titlu provizoriu de la [..], până la intrarea în vigoare a acestuia.

(4) APE preliminar ar trebui să fie încheiat în numele Comunităţii Europene,

DECIDE:

Articolul 1

Acordul de parteneriat economic preliminar între Africa Centrală şi Comunitatea Europeană şi statele membre ale acesteia se aprobă în numele Comunităţii.

Articolul 2

Preşedintele Consiliului procedează, în numele Comunităţii Europene, la notificarea prevăzută la articolul 98 alineatul (2) din acordul de parteneriat economic preliminar.

Adoptată la Bruxelles, […]

Pentru Consiliu

Preşedintele […]

FIŞĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. DENUMIREA PROPUNERII:

DECIZIA CONSILIULUI privind încheierea unui Acord de parteneriat economic preliminar între Comunitatea Europeană şi statele membre ale acesteia, pe de o parte, şi Africa Centrală, pe de altă parte.

2. LINII BUGETARE:

Capitol şi articol: 12/20

Suma înscrisă în buget pentru anul respectiv: 16 431 900 000 (PPB 2008)

3. IMPACT FINANCIAR

( Propunere fără impact financiar

( Propunere fără impact financiar asupra cheltuielilor, dar cu impact financiar asupra veniturilor – efectul este următorul:

4. MĂSURI DE COMBATERE A FRAUDEI

Pentru a proteja interesele financiare ale Comunităţii împotriva fraudei şi a altor nereguli, Comisia poate desfăşura verificări şi inspecţii la faţa locului, în conformitate cu articolul 26 din Acordul de parteneriat economic preliminar. După caz, aceste anchete sunt efectuate de către Oficiul European de Luptă Antifraudă (OLAF); ele sunt reglementate de Regulamentul (CE) nr. 1073/1999 al Parlamentului European şi al Consiliului. Comisia va desfăşura verificări periodice documentare şi la faţa locului.

5. ALTE OBSERVAŢII

Toate tarifele vamale încă existente aplicate produselor originare din regiunile sau statele ACP care au încheiat negocieri privind acorduri de parteneriat economic sau acorduri care prevăd regimuri comerciale compatibile cu normele OMC au fost eliminate odată cu adoptarea Regulamentului 1528/2007 al Consiliului. Prin urmare, propunerea nu are niciun impact financiar suplimentar.

[1] În această etapă, şi în sensul prezentului APE preliminar, partea reprezentată de Africa Centrală este compusă din Camerun, care este singura ţară care l-a parafat până în prezent.

[2] Ţările din această regiune sunt Camerun, Republica Centrafricană, Ciad, Republica Democrată Congo, Congo, Republica Guineea Ecuatorială, Gabon, São Tomé şi Principe.

[3] JO C […], […], p. […].

[4] JO C […], […], p. […].